**Ordblind - og hvad så?**

**Indhold:**

* Hvad er ordblindhed?
* Støtte på SG til ordblinde
* Ordblindenetværk
* Hvis du og dine forældre vil vide mere om ordblindhed
* Kontaktoplysninger på læse-skrivevejlederne på SG

**Hvad er ordblindhed?**

Ordblindhed (også kaldet dysleksi) er vanskeligheder ved at læse og stave, som kommer af en nedsat evne til at forbinde bogstaver og lyde. Vi kobler bogstaver med lyde, når vi læser, og vi kobler lyde med bogstaver, når vi skriver. Det er fx et tegn på ordblindhed, hvis man vil stave til ”spage” og skriver ”spade”.

Ordblindhed har ikke noget med manglende intelligens eller manglende arbejdsindsats at gøre. Man kan sagtens være meget intelligent og samtidig have denne konkrete vanskelighed.

5-7 % af befolkningen er ordblinde. På gymnasiet er der ordblinde elever i langt de fleste klasser, og de fleste klarer sig godt. Uddannelsen medtænker på forskellig vis de ting, der er vigtige, når man som ordblind vil tage en ungdomsuddannelse. Som ordblind skal du have hjælp til det, der er svært, og mulighed for at vise alt det du kan.

**Støtte på SG til ordblinde**

Man kan være ordblind på mange forskellige måder. Det kan variere, om det er læsningen, stavningen, arbejdshukommelsen, læseforståelsen, opgaveskrivningen eller tilegnelsen af fremmedsprog, som volder problemer.

Derfor skal støtten til dig tilpasses dine behov. På SG vil du som ordblind være tilknyttet en læse-skrivevejleder, der er klar til at hjælpe med læsning af svære fagtekster og skrivning af opgaver. Desuden kan vi lave forløb, der træner de fokuspunkter, som du er interesseret i at forbedre.

Vi hjælper også ved større skriftlige opgaver som DHO, SRO og SRP, og vi sikrer, at du til eksamen bliver kompenseret for din ordblindhed, så du kan gå til eksamen på lige vilkår med andre: Det drejer sig blandt andet om forlænget tid til såvel skriftlige som mundtlige prøver.

Derudover er it-baserede læse- og staveværktøjer meget vigtige, og i samarbejde med skolens administration og it-eksperter sikrer læse-skrivevejlederne bestilling, installation af og introduktion til de rigtige it-værktøjer.

Det er afgørende, at samarbejdet i læse-skrivevejledningen skal føles trygt og præget af god stemning. Vi er her for at hjælpe dig. Du får mest ud af samarbejdet ved at være opsøgende fx ved at skrive til din læse-skrivevejleder, når du har brug for hjælp.

**Ordblindenetværk**

Det kan være en fordel, at der på skolen er en ret stor gruppe af ordblinde elever. Det betyder nemlig, at skolen er vant til at sikre de rigtige rammer for ordblinde elever, og det giver mulighed for, at ordblinde elever mødes og deler erfaringer og tips. I læse- skrivevejledningen holder vi netværksmøder for ordblinde elever, hvor vi hygger os med lidt kage og snakker om relevante emner fx nye muligheder for IT-hjælpemidler på computer og telefon.

**Hvis du og dine forældre vil vide mere om ordblindhed**

Om ordblindhed generelt: <https://www.ordblindhed.dk>

Ordblindeforeningen: <https://www.ordblindeforeningen.dk/viden-om/ordblindhed/>

Nota (elektronisk bibliotek med e-bøger og i-bøger, som alle ordblinde har adgang til): <https://nota.dk>

Ordblindelab (privat firma med gode tips og tricks til it-hjælpemidler til personer med læse- skrivevanskeligheder): <https://ordblindelab.dk/#/>

**Kontaktoplysninger på læse-skrivevejlederne på SG**

Heidi Rahbek: ra@sg.dk

Pia Rau Ibsen: pi@sg.dk

Thor Gustafsson: thg@sg.dk